Športový klub Noxwel

Športový klub Noxwel (do roku 2013 Jazdecký klub Noxwel; uvádzané ako ŠK Noxwel Sečovce) je športový klub (občianske združenie) v Sečovciach, ktorý pozostáva z jazdeckého a hádzanárskeho oddielu. Vznikol 22. augusta 2007 ako Jazdecký klub Noxwel, po založení hádzanárskeho oddielu v roku 2013 bol premenovaný na Športový klub NOXWEL.

Hádzanársky oddiel 
Hádzanársky oddiel bol založený v roku 2013, čím sa oživila dlhoročná tradícia hádzanej v Sečovciach. Tvoria ho tri družstvá – družstvo mladších žiakov (hrá v súťaži Majstrovstiev košicko-prešovského kraja), družstvo mladších dorastencov (hrá v najvyššej súťaži, 1. lige) a družstvo mužov, ktoré v sezóne 2014/15 nastúpilo do skupiny B (východ) 1. ligy.

Muži 
V osemfinále Slovenského pohára mužov ŠK Noxwel odohral 24. októbra zápas s 1. MHK Košice s výsledkom 29:39, a teda do štvrťfinále nepostúpil.

1. liga 2014/15

Víťazom skupiny A 1. ligy mužov sa stal ŠKH Agrokarpaty Pezinok. Víťazom skupiny B sa stal Tatran Prešov B. Podľa reglementu súťaže sa rezerva nemôže účastniť baráže. V barážových stretnutiach o celkového víťaza 1. ligy mužov a právo účasti v extralige v budúcej sezóne sa stretli Pezinok a Sečovce. Víťazom baráže sa stal Pezinok.

Mužstvo
 Brankári: Milan Kľučar, René Demjan, Lukáš Rozman
 Krídla: Dárius Rusnák, Adrián Hrinda, Lukáš Andrejčin, František Bača
 Pivoti: Peter Kačmár, Michal Capik, Tomáš Bortňák
 Spojky: Slavomír Seman, Patrik Jurko, Marek Šiška, Marián Rogoz, Martin Dani, Radúz Tóth, Martin Kužma

Jazdecký oddiel 
Jazdecký klub vznikol v roku 2007. Členovia klubu trénujú vo vlastnom jazdeckom areáli, ktorý disponuje pieskovým kolbiskom, na Blatnej ulici v Sečovciach (tiež: Športovo-oddychový areál KORA MIRA Sečovce). K augustu 2011 klub disponoval 14 koňmi na súťaže v parkúrovom skákaní.

Zorganizované registrované preteky 
4.5. septembra 2010 klub zorganizoval nultý ročník Jazdeckých pretekov o putovný pohár primátora mesta Sečovce. Preteky v parkúrovom skákaní sa konali v uvedenom areáli, celkovo v ôsmich súťažiach (jedna v kategórii ZM, dve Z, dve ZL, dve L a jedna otvorená súťaž).

Od roku 2011 klub organizuje preteky v parkúrovom skákaní Cena firmy Noxwel Sečovce. Prvý ročník sa konal 3.4. septembra 2011 a zúčastnilo sa na ňom cca 60 pretekárov z celého Slovenska. Preteky prebiehali v siedmich súťažiach – súťaži pre deti, juniorov a mladých jazdcov (do 21 rokov) v kategórii ZM, dvoch súťažiach kategórie Z, dvoch v kategórii ZL (z toho jedna so stupňovanou náročnosťou), jednej v kategórii L a vo finálnej súťaži „Cena firmy Noxwel“ v bariérovom skákaní. Druhý ročník sa uskutočnil 1.2. septembra 2012, taktiež v siedmych súťažiach (Cena Budošport, dve súťaže kategórie Z, dve v kategórii ZL a dve v kategórii L). 3. ročník pretekov prebiehal 7. septembra 2013 v štyroch súťažiach – Cena Budošport, Cena firmy KRUMO (kategória Z), Cena firmy PGT Premium (kategória ZL) a finálna súťaž Cena firmy NOXWEL (kategória L).

Referencie

Externé odkazy 
 Oficiálny web
 Oficiálny web jazdeckého oddielu
 JK NOXWEL v adresári jazdeckých klubov na webe Slovenskej jazdeckej federácie
 Oficiálna stránka na sociálnej sieti Facebook

Slovenské hádzanárske kluby
Slovenské jazdecké kluby
Organizácie založené v 2007
Šport v Sečovciach